Kahendsüsteem

Kahendsüsteem ehk binaarsüsteem on positsiooniline arvusüsteem, mille alus on 2.
Kahendloogikas öeldakse numbrimärgi 1 kohta "tõene" ja numbrimärgi 0 kohta "väär".
Kahendsüsteemi põhiliseks kasutusalaks on arvutid. Kuigi enamasti lähtuvad arvutite ja muude elektroonikaseadmete mikrokiibid kahendloogikast, ei ole see ainuvõimalik arvusüsteem arvutisiseseks andmete vahetamiseks või säilitamiseks.
Kahendsüsteemis esitatakse arve samal põhimõttel nagu kümnendsüsteemis või mis tahes muus positsioonilises arvusüsteemis. Erinevus kümnendsüsteemist seisneb selles, et kümnendsüsteemi alus on 10 ja vastavalt on ka numbrimärke kümme (0, 1, 2, 3, 4, 5, 6, 7, 8, 9). Kahendsüsteemis on kohakaaludeks kümne astmete asemel kahe täisarvastmed.
Kahendsüsteemis toimub arvude loendamine järgmiselt: 0, 1, 10, 11, 100, 101, 110, 111, 1000, 1001 jne. Mitmekohalist arvu tuleb lugeda nii, nagu iga koht oleks eraldi number, näiteks: 10 tuleb lugeda "üks, null", mitte "kümme". Et kasutada saab ainult kahte sümbolit (0 ja 1), siis juba kümnendsüsteemse arvu 2 esitamiseks tuleb kasutada mõlemat: 10. Väikseima kohakaaluga (2⁰=1) koht muutub iga kahe arvu järel, järgmine iga nelja arvu järel, edasi iga kaheksa arvu järel jne. Iga järgnev järgukaal on eelnevast kaks korda suurem, millest tulenebki see, et järgukaaludeks on kahe täisarvastmed.
Kahendsüsteem on ainus, lihtsaim positsiooniline arvusüsteem kõigist võimalikest.

Kümnendarvu murdosa teisendamine kahendarvuks

Murdosa korrutatakse kahega. Kui tekkis täisosa, see lahutatakse ja saadakse bitt väärtusega 1; kui täisosa ei tekkinud, saadakse bitt väärtusega 0.
Näiteks murru 0,4₁₀ teisendus.

0,4 * 2 = 0,8 täisosa ei tekkinud, tulemusse bitt 0 
 
0,8 * 2 = 1,6 lahutame täisosa, tulemusse bitt 1 

0,6 * 2 = 1,2 lahutame täisosa, tulemusse bitt 1 

0,2 * 2 = 0,4 täisosa ei tekkinud, tulemusse bitt 0 
 
0,4 * 2 = 0,8 täisosa ei tekkinud, tulemusse bitt 0 
 
0,8 * 2 = 1,6 lahutame täisosa, tulemusse bitt 1 

0,6 * 2 = 1,2 lahutame täisosa, tulemusse bitt 1 

0,2 * 2 = 0,4 täisosa ei tekkinud, tulemusse bitt 0 
 
jne
18,4₁₀=  10010,01100110... ₂
Ka kahendsüsteemis saab reaalarve esitada nagu kümnendsüsteemis, kusjuures pärast koma on järgukaaludeks kahe negatiivsed astmed: 2⁻¹, 2⁻², 2⁻³ jne. Kümnendsüsteemi arv 0,5 on kahendsüsteemis seega 0,1.

Kahendarvu teisendamine BCD-koodi

Kahendarv jagatakse 4-kaupa bittideks alates noorimast (LSB).
1) Kui neli bitti esitavad kümnendarvu väärtusi 0...9, siis teisendusi ei vajata.
2) Kui neli bitti esitavad kümnendarvu väärtusi 10...15, siis liidetakse bitttidele kahendaarv 0110₂=6₁₀ ja tehakse ülekanne järgmisesse rühma.

Kahendarvu teisendamine Gray-koodi

n-bitine kahendarv teisendatakse Gray koodi biti kaupa järgnevalt:
G[n]=B[n], järgmised bitid teisendatakse vastavalt valemile G[i]=B[i] XOR B[i+1], kus i saab väärtused n–1, ..., 0

Tehted

Kahendarvude liitmine ja korrutamine toimub järgmiselt.

Liitmine

0 + 0 = 0 

0 + 1 = 1 

1 + 0 = 1 

1 + 1 = 10

Korrutamine

0 * 0 = 0 

0 * 1 = 0 

1 * 0 = 0 

1 * 1 = 1 
Analoogiliselt toimub ka lahutamine ja jagamine. 
Lahutamisel teisendatakse arv kõigepealt negatiivseks ja siis liidetakse.
Suuremate arvude liitmise ja korrutamise näide (korrutamist võib alustada nii noorematest kui vanematest bittidest):
 1101     1101     1101
+ 110    * 110    * 110
-----    -----    -----
10011    1101      1101
        1101        1101
       -------    -------
       1001110    1001110